Jien ġejt Riga bi tliet messaġġi sempliċi u ċari ħafna. L-ewwel nett, l-Unjoni Ewropea żammet iebes u baqgħet għaddejja f'din it-triq. Minkejja l-intimidazzjoni, l-aggressjoni u saħansitra l-gwerra tas-sena l-oħra, l-Unjoni Ewropea hija impenjata aktar minn qatt qabel għas-sħab tal-Lvant tagħna. Il-preżenza rekord ta' 25 minn 28 mexxej tal-UE tagħti prova ta' dan il-punt. Illum jien assolutament ċert li s-Sħubija tal-Lvant hija prijorità komuni tagħna - madwar l-Ewropa, mhux biss għall-partijiet tal-Lvant u ċentrali tal-kontinent tagħna kif kien il-każ ħames snin ilu. It-tieni nett, l-Unjoni Ewropea trid tagħmel progress fir-relazzjonijiet tagħha mas-sħab kollha tagħna tas-Sħubija tal-Lvant. Dan ifisser li nfasslu l-kooperazzjoni tagħna apposta għall-ħtiġijiet, ir-rieda u naturalment l-għażliet sovrani tagħhom. Aħna rridu ngħinuhom jgħinu lilhom infushom ibiddlu s-soċjetajiet tagħhom għall-ġid taċ-ċittadini tagħhom, li jfisser ukoll li huma jsiru aktar reżiljenti għal pressjoni minn barra. It-tielet nett, l-Unjoni Ewropea hija sieħeb li tista' toqgħod fuqu għal żmien twil. Naf sew li aħna lkoll ħerqana għall-bidla, iżda jeħtieġ li neżerċitaw il-paċenzja strateġika tagħna. Is-Summit ta' Riga mhux qed isir biex jitħabbru passi ta' ġgant 'il quddiem. Le: is-sħubija tagħna ser timxi 'l quddiem pass pass, bħalma nbniet l-Unjoni Ewropea, u f'dan il-kuntest pass pass tfisser li tassew isir progress fil-kummerċ, l-enerġija, il-mobilità u r-riformi li huwa wkoll fl-aħjar interess tas-sħab tagħna u l-Ewropa kollha kemm hi. Bħala kumment tal-aħħar ippermettuli nwieġeb lil dawk li jsostnu li s-Sħubija tal-Lvant hija diretta kontra r-Russja. Mhijiex. Is-Sħubija tal-Lvant mhijiex kompetizzjoni ta' sbuħija bejn ir-Russja u l-Unjoni Ewropea. Iżda, biex inkun onest, is-sbuħija tgħodd. Kieku r-Russja tkun aktar ġentili, aktar affaxxinanti, aktar attraenti, forsi ma jkollhiex tpatti għan-nuqqasijiet tagħha bit-tattiki ta' bullying distruttivi u aggressivi tagħha kontra l-ġirien tagħha. Grazzi. Ara l-paġna tal-laqgħa